Kristian Jensen (V), 2003-05-23:
Hr. Nicolai Wammen har ganske ret i, at der er nogle, der råber op og siger: Så kom dog til fornuft!
Bl.a. råbte vismændene op i går og sagde: Så kom dog til fornuft!
For væksten i forbruget i kommuner og amter er alt, alt for stor i forhold til det, der er økonomisk behov for og basis for i Danmark.
Vismændene sagde, at væksten er for stor, ikke for lille.
Til fru Sandy Brinck
: Jeg noterede mig i øvrigt, at vi igen ikke fik noget svar på, hvad det socialdemokratiske bud på »vækst nok« er; igen er der ikke nogen, der tør komme med et konkret bud.
Man vil holde hovedet nede i busken og undlade at besvare noget af det, der er mest vitalt, hvis man skal have en samfundsøkonomi til at hænge sammen, nemlig:
Hvad er vækst nok i den offentlige sektor?
Hvad mener man, væksten skal være?
Og så må fru Sandy Brinck undskylde, hvis der er nogen, der ikke har forklaret fru Sandy Brinck, hvorledes diskussionen om vækst hænger sammen.
Når vi siger, at der er en vækst på 0,7 pct., så er det i forhold til, hvad det totale forbrug er nu, og hvad det totale forbrug er næste år.
Og der er det sådan, at det selvfølgelig er op til kommuner og amter at prioritere, hvorledes væksten skal bruges: Skal den bruges på ventelister? Skal den bruges på handicappede? Skal den bruges på gymnasier?
Skal den bruges på folkeskoleområdet?
Der er det altså bare vigtigt at holde sig for øje, at hvis man kigger på, hvad der er brugt f.eks. på gymnasier i amterne, så kan man se, at man i amterne ikke har forstået at få gennemsnitsprisen til at være stabil, når elevtallet er faldende.
Man har tværtimod brugt flere og flere penge, selv om der har været færre og færre elever.
Opgaven på folkeskoleområdet er nu at sikre, at det samme ikke gentager sig i kommunerne.
Bl.a. kan man nævne Græsted-Gilleleje Kommune, der har klaret at halvere udgifterne til udbringning af mad til ældre gennem en bedre arbejdstilrettelæggelse og gennem udbud af opgaven.
Men det, der er vigtigt at få slået fast over for fru Sandy Brinck, er, at 0,7 pct. i vækst ikke nødvendigvis er 0,7 pct. i vækst på hele området.
Det kunne godt være, der er
en højere vækst ét sted, men så må kommuner og amter tage ansvaret på sig og sørge for lavere vækst andre steder
Til fru Marianne Jelved: Det er ganske rigtigt, at der har været en tidligere regering, som også har lavet en række kommuneaftaler, der har været brudt år for år for år.
Det har ikke været muligt for mig - det kan være, fru Marianne Jelved kan hjælpe mig med det - at nævne et eneste år, hvor de to vigtige parametre for en kommuneaftale, nemlig udviklingen i skatten og udviklingen i forbruget, er holdt, mens den tidligere regering lavede aftaler med kommunerne.
Det råderum, som vi bruger til skattestoppet, er ganske rigtigt en del af det råderum, der er til stede i »Danmark 2010«.
Den resterende del af råderummet plus et lavere vækstniveau for den offentlige sektor i 2004 og 2005 er det, der finansierer skattelettelserne, som netop er med til at gøre, at man får en større gulerod, at det bliver mere attraktivt.
Rapport på rapport på rapport fra uafhængige kilder - også fra den tidligere regering - har peget på, at et er de vigtigste problemer i dansk økonomisk politik er, at der i dag ikke er incitament nok til at tage et stykke arbejde, hvis man er på kontanthjælp eller på dagpenge.
I øvrigt går jeg ud fra, at hr. Nicolai Wammen bemærkede, at mit svar til fru Marianne Jelved var en bekræftelse af, at: Ja, vi har sat vækstrammerne lidt ned,